Gedagte vir die dag: Gereed vir die wederkoms!Foto verskaf aan Maroela Media Geliefdes, moenie verbaas wees oor die vuurproef waaraan julle onderwerp word nie. Wees liewer bly hoe meer julle in die lyding van Christus deel, want dan sal julle ook oorloop van vreugde by sy wederkoms. (1 Petrus 4:12-13) Die Christene wat in die tyd van Petrus geleef het, het baie gely ter wille van hulle geloof. Hulle was ook dikwels moedeloos omdat Jesus so lank getalm het om te kom. Petrus sê vir hulle dat hulle nie verbaas moet wees oor hierdie momentele swaarkry nie, maar dat hulle dit eerder as ’n voorreg moet beskou. Swaarkry ter wille van hulle geloof hou vir hulle ’n voordeel in: Hoe meer hulle op die oomblik in Jesus se lyding deel, hoe groter sal hulle uiteindelike vreugde met sy wederkoms wees. Wanneer ’n mens baie swaar kry, sien jy vir seker meer uit na Jesus se tweede koms as wanneer dit baie goed met jou gaan. Maar Jesus se koms is vir jou net so naby soos die dag waarop jy gaan sterf. Almal van ons behoort dus elke dag gereed te wees vir die wederkoms omdat nie een van ons weet wanneer dit sal wees nie. Here Jesus, dankie vir die troos dat my swaarkry van die oomblik my vreugde met u wederkoms sal versterk. Amen.